Hekate

Hekate () on yön, tienhaarojen ja magian jumalatar antiikin Kreikan mytologiassa. Muinaisten kreikkalaisten mielestä Hekate oli vaikutusvaltainen jumalatar. Hän saattoi suoda vaurautta, onnea sekä menestystä mutta toisaalta saattoi näyttää vähemmän suotuisan puolensa.

Hekate harjoitti mustaa magiaa, kuten Kirke, joka mainitaan yhdessä lähteessä tämän tyttäreksi. Useimmiten Kirken vanhempien kuitenkin kerrotaan olleen Helios ja Perse. Hekatesta tuli myöhemmin kreikkalaisten jumaltarustossa kuun jumalatar. Kuun jumalattarena hänet kuvattiin yleensä kolmipäiseksi. Hänellä oli leijonan, hevosen ja koiran pää. Hekaten vanhemmista ei ole varmaa tietoa, mutta kreikkalainen runoilija Hesiodos kertoo runossaan Jumalten synty, että Hekate on titaani Perseen ja amatsoni Asterian tytär. Zeus kohteli häntä kunnioittavasti, mistä voidaan päätellä Hekaten olevan korkealla jumalten valtajärjestelmässä. Hekate liitetään usein myyteissä ja taruissa myös risteyksiin, joita pidettiin tärkeinä taikuuden erilaisissa rituaaleissa.

Hekatelle pystytettiin vain vähän temppeleitä, mutta alttarit olivat yleisiä. Hekatelle uhrattiin kodeissa uudenkuun aikaan, jonka ajateltiin suojaavan kodin piiriä noituuden ja pahojen voimien vaikutukselta. Samankaltaisia alttareita saattoi löytää myös tienristeyksistä.

Roomalainen mytologia tuntee Hekaten nimellä Trivia (risteysten jumalatar).

Lähteet  
 Cotterell, Arthur: Maailman myytit ja tarut. WSOY 1996. ISBN 951-0-17102-6
 Hesiodos (411–422): Theogonia, Jumalten synty

Viitteet

Aiheesta muualla

Antiikin Kreikan jumalattaret
Kuun jumalattaret
Titaanit
Yön jumalat